钦定古今图书集成/明伦汇编/官常典/第353卷 > 罗亨信
## 钦定古今图书集成/明伦汇编/官常典/第353卷 > 罗亨信

按《明外史》本传：“亨信，字用实，东莞人。永乐三年进士。
改庶吉士，授工科给事中，出视江浙水灾，奏蠲三县
租。进吏科右给事中，坐累谪交阯为吏。居九年，仁宗
嗣位，用荐召为御史，核通州仓储，巡按畿内，清军山
西，皆有声。有荐其堪方面者。命食按察佥事俸，待迁。
英宗立，超擢右佥都御史，练兵平凉。西宁将多私乘”
驿骑，或贸迁擅起车牛。旧制，官茶易番马，后许商运
于甘州、西宁，偿以淮、浙盐，由是私茶盛行。边卫军馀
垦田不纳赋，至是令计亩输边。亨信以为言。帝悉嘉
纳。正统二年，蒋贵讨阿台、朵尔只伯，逗遛，亨信让之
曰：“公等受国厚恩，敢临敌退缩耶？死法孰与死敌？”贵
等色变，以刍饷不继为辞，引还。亨信请治其罪。帝以
章示黄骥，并下贵等。贵感愧。明年进兵大破之。亨信
以参赞功，进秩一等。先是遭父丧夺情。至是令归葬。
还朝，改命巡抚宣府、大同。汰诸卫冗官老弱者四百
八十馀人。参将石亨请简大同民三之一为军，亨信
奏止之。进右副都御史，巡抚如故。时遣官度二镇军
田，一军八十亩外，悉征税五升。亨信言：“文皇帝时，诏
边军尽力垦田，毋征税，陛下复申命之，今奈何忽为
此举？塞北诸军，防边劳苦，无他生业，惟事田作。每岁
自冬徂春，迎送瓦剌使臣，三月始得就田，七月又复
刈草，八月以后，修治关梁，计一岁中，曾无休暇。况边
地硗瘠，霜早收薄，若一征税，则民不复耕，必致窜逸。”
帝纳其言。土木变作，人情恟惧。有议弃宣府城者，官
吏军民纷然就道。亨信仗剑坐城下，令曰：“出城者斩。”
又誓诸将曰：“朝廷付亨信此城，以死守之。”人心始定。
也先奉车驾至城南，传命启门。亨信登城语曰：“奉命
守城，不敢擅启闭。”也先乃去赤城、雕鹗、怀来、永宁、保
安诸守将，弃城并按，举其罪。当是时，天子既北狩，寇
日薄城下，关门左右皆战场，亨信与总兵杨洪以孤
城当其冲。洪既入卫，又与朱谦共守，外御彊寇，内屏
京师。以守边劳，进左副都御史。景泰元年，年逾七十，
乞致仕，不许。入京陛见，辞益力，免冠叩首，帝见其著
兜鍪处，颠发皆尽，乃许焉。归八年卒。